Música per a obrir la ment
25 de juny de 2018

L'edifici Multiusos de Llíria ha acollit hui la presentació del CD “musicalMENT”,projecte solidari en favor de les persones amb malaltia mental i en el que han col•laborat de forma altruista artistes i formacions musicals de tot l'Estat. Esta producció musical vol servir per a donar visibilitat a este col•lectiu i afavorir la seua integració social.

L'acte ha comptat amb la presència de l'alcalde Manolo Civera, el director territorial de Presidència de la Generalitat, Francisco Molina, i la regidora de Polítiques Inclusives i Benestar Social, Vallivana Murgui, entre altres autoritats.

A més, s'ha estrenat en directe la cançó “Jo puc, podem” composta per Marcel•lí García amb la participació de les pròpies persones usuàries del Taller municipal Pentagrama per a persones amb problemes de salut mental. El tema, que s'inclou en el CD, ha sigut interpretat per estes junt amb músics del Conservatori de Llíria, Empar Llàcer i el Cor CRA Alt Carraixet de Gátova-Olocau.

Han posat també música a este producció diferents intèrprets i grups, com David Pastor & Noo-Ruts, Pau Alabajos, Kiko Berenguer, Amistades Peligrosas i la Banda Simfònica de Músics Sense Fronteres, Mireia Vives i Borja Penalba, Pep Llopis, Monty Jazz Ensemble & Cajón de Sastre, Strombor Brass Quintet, Maria Faubel, Eneko Aizpurúa i José Luis Miralles, Valencia Hot Five, la Banda Simfònica Primitiva de Llíria & Sextet de Jazz, Lliri's Band, Duo Babel, Edurne Aizpurúa i José Luis Miralles, All i Oli, la Banda Simfònica Unió Musical de Llíria i Sole Giménez. A més, ha col•laborat l'escultor Rodolfo Navarro en la creativitat de la imatge artística del CD.

L'alcalde Manolo Civera ha volgut donar les gràcies a totes les persones i entitats que “han fet possible este projecte solidari a través de la música, una composició d'emocions que és un cant a la vida per a aprendre de les persones amb malaltia mental i oblidar prejuís que estigmatitzen a este col•lectiu”.

A més de l'Ajuntament de Llíria, esta iniciativa  ha sigut promoguda per la ONG Músics Solidaris Sense Fronteres i l'associació local Pentagrama, i ha comptat amb el patrocini de l'empresa Pinturas Montó. Els beneficis de la venda del CD es destinaran a l'associació. Este es podrà adquirir al preu de 5 euros  través dels punts de distribució habituals de Pentagrama.